Eiropas Parlamenta 2007. gada 24. maija rezolūcija par Venecuēlas "Radio Caracas TV" lietu



Oficiālais Vēstnesis 102 E , 24/04/2008 Lpp. 0484 - 0485



P6_TA(2007)0216 Venecuēlas "Radio Caracas TV" lieta Eiropas Parlamenta 2007. gada 24. maija rezolūcija par Venecuēlas "Radio Caracas TV" lietu Eiropas Parlaments, - ņemot vērā Reglamenta 115. panta 5. punktu, A. tā kā mediju plurālisms un vārda brīvība ir būtisks demokrātijas balsts; B. tā kā mediju brīvībai ir ļoti svarīga nozīme demokrātijā un pamatbrīvību ievērošanā, ņemot vērā tās ievērojamo lomu viedokļu un ideju paušanas brīvības nodrošināšanā, kā arī tās ieguldījumu, lai veicinātu indivīdu aktīvu līdzdalību demokrātiskajos procesos; C. tā kā tas, ka netika atjaunota 2007. gada 27. maijā spēku zaudējošā apraides licence privātajai audiovizuālajai grupai Radio Caracas Televisión (RCTV), var izraisīt to, ka šis medijs, kurā strādā 3000 darbinieku, pārstās darboties; D. tā kā šī audiovizuālā medija, kas ir viens no vecākajiem un nozīmīgākajiem Venecuēlas medijiem, licences neatjaunošana, lielai daļai auditorijas liedz saņemt informāciju par dažādiem viedokļiem, kā arī traucē presei prasīt iestādēm atbildēt par savu darbību; E. tā kā Venecuēlas prezidents Hugo Chávez paziņojis, ka nedomā atjaunot RCTV apraides licenci, kuras derīguma termiņš beidzas 2007. gada 27. maijā; F. tā kā Radio Caracas Televisión, atbilstīgi Venecuēlas valdības paziņojumiem, ir vienīgais medijs, kuram nav pagarināta licence; G. tā kā Venecuēlas konstitūcijas 57. un 58. pants nodrošina vārda, saziņas un informācijas brīvību; H. tā kā Venecuēla ir parakstījusi Starptautisko paktu par pilsoņu un politiskajām brīvībām, Starptautisko paktu par ekonomiskajām, sociālajām un kultūras tiesībām, kā arī Amerikas Cilvēktiesību konvenciju; I. tā kā Augstākā tiesa, kurai iesniegta RCTV prasība nav ievērojusi likumīgo lēmuma pieņemšanas termiņu; J. tā kā nostāja, par kuru ir izteikti pārmetumi RCTV direkcijai, ir pamats parastai tiesvedībai, ja iestādes to uzskata par nepieciešanu; K. tā kā paziņojums par šo lēmumu, ko 2006. gada 28. decembrī publiskoja pats valsts vadītājs, ir satraucošs precedents attiecībā uz vārda brīvību Venecuēlā, 1. atgādina Venecuēlas valdībai tās pienākumu ievērot vārda brīvību, kā arī nodrošināt vārda brīvības, viedokļu paušanas brīvības un preses brīvības ievērošanu, atbilstīgi valsts Konstitūcijai, Visamerikas Demokrātijas hartai, Starptautiskajam pilsoņu un politisko tiesību paktam, kā arī Amerikas Cilvēktiesību konvencijai, ko tā ir parakstījusi; 2. prasa Venecuēlas valdībai nodrošināt valsts taisnīguma principa vārdā, vienādu juridisko attieksmi pret visiem medijiem, gan valsts, gan privātiem, neatkarīgi no jebkādiem politiskiem uzskatiem vai ideoloģijas; 3. aicina uz Venecuēlas valdības un privāto mediju dialogu, tai pat laikā izsakot dziļu nožēlu par to, ka Venecuēlas iestādes nav atvērtas dialogam vispār, un jo īpaši — dialogam ar RCTV; 4. tādēļ prasa kompetentajām Eiropas Parlamenta delegācijām un komitejām ņemt savā pārziņā šo jautājumu; 5. uzdod priekšsēdētājam nosūtīt šo rezolūciju Padomei un Komisijai, kā arī Amerikas Valstu organizācijas ģenerālsekretāram, Eiropas un Latīņamerikas Parlamentārajai asamblejai, Mercosur parlamentam, kā arī Venecuēlas Bolivāra Republikas valdībai. --------------------------------------------------